b"\n_START_ARTICLE_\nMyriam Yardeni\n_START_SECTION_\nBiografie\n_START_PARAGRAPH_\nMyriam Yardeni s-a n\xc4\x83scut ca Marika Jakobovits, la Timi\xc8\x99oara, \xc3\xaen Rom\xc3\xa2nia \xc3\xaentr-o familie evreiasc\xc4\x83 din p\xc4\x83tura mijlocie. Deoarece, cu c\xc3\xa2teva excep\xc8\x9bii, evreii timi\xc8\x99oreni nu au fost deporta\xc8\x9bi spre exterminare \xc3\xaen timpul Holocaustului, familia ei a supravie\xc8\x9buit anilor celui de-al doilea r\xc4\x83zboi mondial \xc8\x99i ai regimului fascist \xc3\xaen Rom\xc3\xa2nia. Dup\xc4\x83 studii liceale la gimnaziul evreiesc \xc8\x99i la liceul clasic din ora\xc8\x99ul natal, a emigrat \xc3\xaen Israel \xc3\xaen anul 1950. A \xc3\xaenv\xc4\x83\xc8\x9bat ebraica la Ulpan Etzioni din Ierusalim, apoi a studiat la Seminarul pedagogic \xc3\xaenfiin\xc8\x9bat acolo de Martin Buber. Ea \xc8\x99i-a continuat studiile la Universitatea Ebraic\xc4\x83, ob\xc8\x9bin\xc3\xa2nd titlul \xc3\xaent\xc3\xa2i \xc3\xaen istorie general\xc4\x83 \xc8\x99i cultura Fran\xc8\x9bei, apoi titlul de master \xc3\xaen istorie general\xc4\x83. Teza ei de master , redactat\xc4\x83 \xc3\xaen 1961 sub conducerea profesorului Yaakov Talmon, a avut drept subiect activitatea lui Bernard Lazare, publicist \xc8\x99i frunta\xc8\x99 anarhist \xc8\x99i sionist francez de la sf\xc3\xa2r\xc8\x99itul secolului al XIX-lea._NEWLINE_La \xc3\xaenceputul carierei,Myriam Yardeni a fost profesoar\xc4\x83 la un liceu seral, a predat la \xc8\x99colile de ebraic\xc4\x83 pentru noii imigran\xc8\x9bi, de asemenea a lucrat \xc3\xaen cadrul Societ\xc4\x83\xc8\x9bii israeliene de istorie. \xc3\x8en 1963 a scris teza ei de doctorat la Sorbona sub \xc3\xaendrumarea lui Roland Mousnier. \xc3\x8en perioada \xc8\x99ederii la Paris ea a studiat \xc8\x99i la \xc8\x98coala de \xc3\x8enalte Studii de \xc8\x98tiin\xc8\x9be Sociale. \xc3\x8entoars\xc4\x83 \xc3\xaen Israel, a devenit cadru didactic la Institutul universitar din Haifa , devenit ulterior Universitatea din Haifa, unde din 1975 a fost profesoar\xc4\x83. Ca \xc8\x99ef\xc4\x83 a catedrei de istorie general\xc4\x83, ea a \xc3\xaenfiin\xc8\x9bat acolo un institut de cercetarea istoriei Fran\xc8\x9bei, iar \xc3\xaen anul 2000 a \xc3\xaentemeiat facultatea de istorie a Universit\xc4\x83\xc8\x9bii din Haifa. Myriam Yardeni a fost membr\xc4\x83 a asocia\xc8\x9biei St.Hilda's College dela Universitatea Oxford, de asemenea profesoar\xc4\x83 oaspete la CNRS, la universitatea Bordeaux, la universitatea Michel de Montaigne Bordeaux 3, \xc8\x99i la Institutul de Stiin\xc8\x9ba Religiei din cadrul \xc8\x98colii de \xc3\x8enalte Studii din Paris. In anul 2001 a ie\xc8\x99it la pensie devenind profesoar\xc4\x83 emerit\xc4\x83. Myriam Yardeni a murit \xc3\xaen anul 2015. Ea a fost \xc3\xaenhumat\xc4\x83 \xc3\xaen cimitirul kibu\xc8\x9bului Neve Yam.\n_START_SECTION_\nActivitatea ei de cercetare. Principalele c\xc4\x83r\xc8\x9bi publicate\n_START_PARAGRAPH_\nMyriam Yardeni s-a concentrat mai cu seam\xc4\x83 asupra cercet\xc4\x83rii istoriei moderne \xc3\xaen Europa, \xc3\xaen deosebi \xc3\xaen Fran\xc8\x9ba.\n_START_SECTION_\nCon\xc8\x99tiin\xc8\x9ba na\xc8\x9bional\xc4\x83 \xc3\xaen Fran\xc8\x9ba \xc3\xaen epoca r\xc4\x83zboaielor religioase\n_START_PARAGRAPH_\nAceast\xc4\x83 carte, \xe2\x80\x9eLa conscience nationale en France pendant les guerres de religion 1559-1598\xe2\x80\x9d, prelucrare a tezei de doctorat a autoarei, se ocup\xc4\x83 de conflictul dintre religie \xc8\x99i con\xc8\x99tiin\xc8\x9ba na\xc8\x9bional\xc4\x83. Yardeni examineaz\xc4\x83 \xc8\x99i impactul propagandei \xc8\x99i evalueaz\xc4\x83 \xc3\xaensemn\xc4\x83tatea imaginii du\xc8\x99manului \xc3\xaen ochii taberei ostile: \xc3\xaen ce fel percepeau catolicii pe protestan\xc8\x9bi \xc8\x99i invers. \xc3\x8en scopul scrierii doctoratului a citit autoarea circa 5000 de manifeste \xc8\x99i scrieri polemice din vremea respectiv\xc4\x83. Aceast\xc4\x83 carte este dintre primele lucr\xc4\x83ri consacrate r\xc4\x83zboaielor religioase care dezbat importan\xc8\x9ba propagandei politice.\n_START_SECTION_\nUtopie \xc8\x99i revolt\xc4\x83 sub Ludovic al XIV-lea\n_START_PARAGRAPH_\nCartea \xe2\x80\x9eUtopie et r\xc3\xa9volte sous Louis XIV\xe2\x80\x9d prezint\xc4\x83 ciudatele si straniile utopii din vremea lui Ludovic al XIV-lea ca expresie aproape unic\xc4\x83 posibil\xc4\x83 de \xe2\x80\x9erevolt\xc4\x83\xe2\x80\x9d impotriva absolutismului politic al Regelui Soare. Cu alte cuvinte, nu exista atunci nici o alt\xc4\x83 posibilitate de a exprima protestul sau \xc3\xaempotrivirea fa\xc8\x9b\xc4\x83 de regim \xc8\x99i nici m\xc4\x83car de a propune c\xc4\x83i oarecare de schimbare.\n_START_SECTION_\nDiaspora protestant\xc4\x83 (sau Refugiul protestant)\n_START_PARAGRAPH_\nAceast\xc4\x83 lucrare, \xe2\x80\x9eLe Refuge Protestant\xe2\x80\x9d, poate fi considerat\xc4\x83 cel dint\xc3\xa2i studiu comparativ \xc3\xaen secolul al XX-lea (i-a precedat doar o carte din secolul al XIX-lea dedicat\xc4\x83 emigra\xc8\x9biei hughenote. Cartea examineaz\xc4\x83 condi\xc8\x9biile de absorb\xc8\x9bie ale hugheno\xc8\x9bilor \xc3\xaen \xc8\x9b\xc4\x83rile lor de azil, procesele \xc8\x99i ritmul de asimilare, precum \xc8\x99i influen\xc8\x9ba pe care au exercitat-o asupra moderniz\xc4\x83rii societ\xc4\x83\xc8\x9bilor europene \xc3\xaen secolul al XVIII-lea \xc3\xaen domeniul economic,social, al g\xc3\xa2ndirii politice \xc8\x99i al comunica\xc8\x9biei.\n_START_SECTION_\nMentalit\xc4\x83\xc8\x9bi antievreie\xc8\x99ti \xc3\xaen Europa de la \xc3\xaenceputul epocii moderne\n_START_PARAGRAPH_\n\xe2\x80\x9eAnti Jewish Mentalities in Early Modern Europe\xe2\x80\x9d este cea dint\xc3\xa2i culegere de articole (scrise \xc3\xaen englez\xc4\x83 sau traduse din ebraic\xc4\x83 \xc8\x99i francez\xc4\x83) ale lui Myriam Yardeni. \xc3\x8en carte sunt adunate articole ce analizeaz\xc4\x83 reflexele antievreie\xc8\x99ti \xc8\x99i percep\xc8\x9biile stereotipe antievreie\xc8\x99ti \xc3\xaen Europa din epoca modern\xc4\x83 timpurie, mai ales \xc3\xaen Fran\xc8\x9ba - de exemplu \xc3\xaen istoriografia francez\xc4\x83 \xc3\xaen secolele al XVII-XVIII-lea). Unul din articole cerceteaz\xc4\x83 crearea stereotipurilor antisemite grave \xc8\x99i extreme la preotul Meslier, unul din g\xc3\xa2nditorii atei\xc8\x99ti care l-au influen\xc8\x9bat mult pe Marx._NEWLINE_Un alt articol discut\xc4\x83 atitudinea fat\xc4\x83 de evrei a unor g\xc3\xa2nditori \xc3\xaensemna\xc8\x9bi ca de pild\xc4\x83 Pierre Bayle. Bayle se referea la istoria evreilor ca la orice istorie uman\xc4\x83, normal\xc4\x83, care poate fi explicat\xc4\x83 prin factori umani \xc8\x99i nu ca pedeaps\xc4\x83 divin\xc4\x83 pentru deicid. Bayle se ar\xc4\x83ta cu totul neutru in raport cu evreii, \xc3\xaei l\xc4\x83uda c\xc3\xa2nd \xc3\xaendeplineau standardele sale morale, iar \xc3\xaen cazurile contrare, \xc3\xaei condamna. El sus\xc8\x9binea c\xc4\x83 majoritatea defectelor evreilor proveneau din educa\xc8\x9bie \xc8\x99i din \xc3\xaenchistarea \xc3\xaen lumea lor restr\xc3\xa2ns\xc4\x83.\n_START_SECTION_\nA reg\xc3\xa2ndi istoria. Aspecte ale istoriografiei hughenote de la R\xc4\x83zboaiele religioase la Revolu\xc8\x9bie\n_START_PARAGRAPH_\n\xe2\x80\x9eRepenser l\xe2\x80\x99histoire. Aspects de l\xe2\x80\x99historiographie hugu\xc3\xa9note des guerres de Religion \xc3\xa0 la R\xc3\xa9volution\xe2\x80\x9d A\xc8\x99a se nume\xc8\x99e un alt volum de articole care examineaz\xc4\x83 atitudinea special\xc4\x83 a istoricilor hugheno\xc8\x9bi fa\xc8\x9b\xc4\x83 de istorie. Ei s-au num\xc4\x83rat printre \xc3\xaennoitorii marcan\xc8\x9bi \xc3\xaen acest domeniu din secolul al XVI-lea. Innoirile pe care le-au adus s-au caracterizat prin noi metode istorice si noi perceptii istorice , ei v\xc4\x83z\xc3\xa2nd \xc3\xaen ocupa\xc8\x9bia lor o misiune \xc3\xaen \xc3\xaen\xc8\x9belesul teologic al cuv\xc3\xa2ntului. \xc3\x8en ce prive\xc8\x99te inova\xc8\x9biile \xc3\xaen domeniul metodelor ei au indicat de exemplu leg\xc4\x83tura dintre toate componentele istoriei: istoria regimurilor,a legilor, a institu\xc8\x9biilor, a armatei, a literaturii etc. \xc8\x99i interac\xc8\x9biile lor reciproce.\n_START_SECTION_\nDiaspora (refugiul) hughenot: cultur\xc4\x83 \xc8\x99i asimilare\n_START_PARAGRAPH_\n\xe2\x80\x9eLe Refuge huguenot: culture et assimilation\xe2\x80\x9e\xe2\x80\x9d este titlul unei alte culegeri de studii \xc3\xaen care Yardeni discut\xc4\x83 procesul de asimilare \xc8\x99i integrare a refugia\xc8\x9bilor hugheno\xc8\x9bi in articole care abordeaza subiectul din diverse unghiuri. Un exemplu \xc3\xael constituie articolul despre na\xc8\x99terile ilegitime \xc3\xaen comunitatea din Berlin , dup\xc4\x83 peste o genera\xc8\x9bie de inchidere in sine \xc8\x99i via\xc8\x9b\xc4\x83 personala f\xc4\x83r\xc4\x83 repro\xc8\x99. Yardeni vede \xc3\xaen fenomenul na\xc8\x99terilor nelegitime \xc3\xaen sacra comunitate un semn de \xc3\xaencepere a asimil\xc4\x83rii in s\xc3\xa2nul popula\xc8\x9biei berlineze.  Alte articole se refer\xc4\x83 la procesul de \xc3\xaendep\xc4\x83rtare a refugia\xc8\x9bilor de Fran\xc8\x9ba \xc8\x99i la cel de incet\xc4\x83\xc8\x9benire \xc3\xaen \xc8\x9b\xc4\x83rile de azil.\n_START_SECTION_\nCercet\xc4\x83ri asupra identit\xc4\x83\xc8\x9bii na\xc8\x9bionale franceze din Rena\xc8\x99tere \xc8\x99i p\xc3\xa2n\xc4\x83 la Iluminism\n_START_PARAGRAPH_\n\xe2\x80\x9e\xe2\x80\x9dEnqu\xc3\xaates sur l\xe2\x80\x99identit\xc3\xa9 de la \xc2\xab\xc2\xa0nation France\xc2\xa0\xc2\xbb de la Renaissance aux Lumi\xc3\xa8res\xe2\x80\x9d este cel de-al patrulea volum de articole publicat de Myrian Yardeni. El trateaz\xc4\x83 despre identitatea francezilor prin prizma raportului cu trecutul lor \xc8\x99i cu scrierea istoric\xc4\x83. Unul din articole este consacrat metamorfozei laice a conceptului de popor ales: \xe2\x80\x9eCon\xc8\x99tiin\xc8\x9ba de popor ales in na\xc8\x9bionalismul francez din veacurile al XVI lea - al XVIII-lea \xe2\x80\x9d . \xc3\x8entr-un alt articol observ\xc4\x83 Yardeni \xc3\xaen ce fel descriu istoricii francezi din secolul al XVII-lea geneza Fran\xc8\x9bei si na\xc8\x99terea na\xc8\x9biunii franceze._NEWLINE_Un alt studiu este dedicat modului \xc3\xaen care s-a format identitatea francez\xc4\x83 \xc3\xaen ora\xc8\x99ele \xc8\x99i provinciile franceze din secolul al XVII-lea. _NEWLINE_Alt articol incearc\xc4\x83 s\xc4\x83 explice concep\xc8\x9bia lui Montesquieu \xc3\xaen termeni matematici si armonici,\n_START_SECTION_\nHugheno\xc8\x9bii si evreii\n_START_PARAGRAPH_\nAceast\xc4\x83 carte a lui Myriam Yardeni se refer\xc4\x83 la atitudinea favorabil\xc4\x83 adoptat\xc4\x83 de hugheno\xc8\x9bi fa\xc8\x9b\xc4\x83 de evrei, atitudine cu totul nou\xc4\x83 \xc3\xaen teologia cre\xc8\x99tin\xc4\x83 \xc8\x99i care se baza pe de o parte pe \xc3\xaenv\xc4\x83\xc8\x9b\xc4\x83tura teologic\xc4\x83 lui Calvin, iar pe de alt\xc4\x83 parte, pe numeroasele paralelisme \xc3\xaentre destinele celor dou\xc4\x83 minorit\xc4\x83\xc8\x9bi, ca de pild\xc4\x83 expunerea la prigoane. Aceast\xc4\x83 orientare \xc8\x99i-a g\xc4\x83sit expresia \xc3\xaen vremea Revolu\xc8\x9biei franceze, \xc3\xaen timpul Afacerii Dreyfus \xc8\x99i de asemenea \xc3\xaen cursul perioadei Holocaustului, c\xc3\xa2nd locuitorii t\xc3\xa2rgu\xc8\x99orului Le Chambon-sur-Lignon au salvat 5000 de evrei din Cevennes \xc8\x99i Languedoc-Roussillon. Cartea a fost tradus\xc4\x83 \xc3\xaen francez\xc4\x83 \xc8\x99i publicat\xc4\x83 \xc3\xaen 2003 \xc3\xaen editura Champion.\n_START_SECTION_\nUltimele ei cercet\xc4\x83ri\n_START_PARAGRAPH_\n\xc3\x8en ultimii ani ai vie\xc8\x9bii Myriam Yardeni a lucrat la o cercetare (\xe2\x80\x9eLes monarchomaques de la Saint Barth\xc3\xa9l\xc3\xa9my\xe2\x80\x9d) asupra locului important ocupat de religia cre\xc8\x99tin\xc4\x83 calvinist\xc4\x83 \xc3\xaen teoriile politice ale monarchomachilor (termen de sursa elen\xc4\x83 care desemna pe adversarii regalit\xc4\x83tii, care se \xc3\xaempotriveau mai ales puterilor exagerate exercitate de monarhi) \xc8\x99i a \xc3\xaencercat s\xc4\x83 arate c\xc4\x83 principalele motiva\xc8\x9bii ale acestora erau religioase \xc8\x99i nu politice.\n_START_SECTION_\nCarte omagial\xc4\x83 ce i s-a consacrat\n_START_PARAGRAPH_\nO. Elyada, J. Le Brun, (eds.), Conflits politiques, controverses religieuses \xe2\x80\x93 essais d\xe2\x80\x99histoire europ\xc3\xa9enne aux 16e-18e, Hommage a Myriam Yardeni. Paris, Editions de l\xe2\x80\x99Ecole des hautes \xc3\xa9tudes en sciences sociales, 2002."